钦定古今图书集成/历象汇编/岁功典/第064卷 > 《福建志书》 > 立秋夕凉风忽至炎暑稍消即事咏怀寄汴州
## 钦定古今图书集成/历象汇编/岁功典/第064卷 > 《福建志书》 > 立秋夕凉风忽至炎暑稍消即事咏怀寄汴州

节度使李《二十》、尚书　　　　　白居易。

袅袅檐树动，好风西南来。红缸霏微灭，碧幌飘飖开。
披襟有馀凉，拂簟无纤埃。但喜烦暑退，不惜光阴催。
河秋稍清浅，月午方徘徊。或行或坐卧，体适心悠哉。
美人在浚都，旌旗绕楼台。虽非沧溟阻，难见如蓬莱。
蝉迎节又换，雁送书未回。君位日宠重，我年日摧颓。
无因风月下，一共平生杯。